《省试夏日可畏（一作张籍诗）》
唐代·丘为

赫赫温风扇，炎炎夏日徂。火威驰迥野，畏景烁遥途。

势矫翔阳驰，功分造化炉。禁城千品烛，黄道一轮孤。

落照频空簟，馀晖卷夕梧。如何倦游子，中路独踟蹰。

作者简介：丘为，苏州嘉兴人。事继母孝，常有灵芝生堂下。累官太子右庶子。致仕，给俸禄之半以终身。年八十馀，母尚无恙。及居忧，观察使韩滉以致仕官给禄，所以惠养老臣，不可在丧而异，惟罢春秋羊酒。卒年九十六。与刘长卿善，其赴上都也，长卿有诗送之，亦与王维为友。诗十三首。